Sport

Der ään der ged zum kechele, der onna der fahrt Rad,

die Freizeit wird bei uns genutzt, wenns sinn muss mit Spagat.

E moncha gebbts, der iss bereit, aach richdich sich se quäle,

um donn um Dreppche mit ze stehn, zu de Sicha donn se zähle.

Die onnare, die maches nur, weil halt die Freizeit lang,

do wird halt nur so zum Spass zum Kechelowend gang.

Oft iss es a nur Eitelkeit, weil e paar Pund zuvill,

die ma jetzt grad, so durch de Sport erunna grien halt will.

Donn gebbts noch welche, die ihr Brot mit Sport sich jo verdiene,

wenn die donn nidd gewunn sofort, gebbts me wie beese Miene.

Do wern gleich Prämie abgezoh, ma brauch nidd zu erwähne,

wenn die mo richdich honn valor, do fließe a noch Träne.

Weil im bezahlde Leischdungssport do gedds gleich um Millione,

die Leischdung kummt mit Doping oft, es konn sich käna schone.

Ich konn das nidd so gonz vastehn, iss das des Volkes Wille,

odda denkt ma wie in da Römazeit, em Volk gebb Brot un Spiele.

Die Gesundhäd die wird ruiniert, ma dudds gar so weit treiwe,

dass oft der ään unn onna grad, mim Doot konn driwwa bleiwe.

Do werre Menche mannipuliert un Matrial gefällcht gestellt,

das hadd mit Sport nix me ze duhn, do gedds nur noch ums Geld.

De gefährlichstde alla Sportarde, den honn unsa Schütze doch,

do gebbts hinne nur e lauda Knall unn vorne iss e Loch.

Die Selbschtbeherrschung iss das Gut, das jeder dort muss honn,

die sorscht donn imma steets dezu, dass nix passiere konn.

Was helft all Geld un Pille dir, wenns grad on der Sach fäält,

wie konn ma doch echt stolz sinn, wenn ma do zu dene zählt.

Es iss de drittgröscht Sportverband inn unserm deutsche Land,

unn a mit 80 iss nidd Schluss, wenn ma hadd e ruhig Hond.

Reiner Thielen